Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk 
                                                                       (všeobecná štátna jazyková skúška)

2. Zahraničná pracovná cesta 

Štát: 						Belgicko
Mesto:						Brusel
Vykonaná v dňoch: 				16.1.2012
Prijímajúca organizácia: 			Rada Európskej únie, generálny sekretariát                                                                     
Účel cesty:					Zasadnutie pracovnej skupiny pre šport Rady  
                                                                       Európskej únie (Rada EÚ)
Spôsob financovania: 		            Ministerstvo školstva, vedy, výskumu 
                                                                       a športu SR a Rada EÚ    

3. Rámcový program pobytu
16.01.2012
10,00 h – začiatok zasadnutia
Témy:
Návrh nariadenia Európskeho parlamentu a Rady, ktorým sa zriaďuje program Erasmus pre všetkých, program Európskej únie pre vzdelávanie, odbornú prípravu, mládež a šport na roky 2014-2020
Dokument predsedníctva EÚ o dopingu v rekreačnom športe
16,30 h – koniec zasadnutia
odchod delegácií

4. Všeobecné informácie k problematike
Zasadnutia pracovnej skupiny pre šport (Working Party on Sport) sa  uskutočňujú pred zasadnutím Rady EÚ pre vzdelávanie, mládež kultúru a šport a spolu so zasadnutím COREPER 1 predstavujú prípravu na zasadnutia Rady EÚ, na ktorých sa zúčastňujú ústavní činitelia (ministri, príp. štátni tajomníci) členských štátov EÚ. Na zasadnutiach pracovnej skupiny pre šport sa preberajú témy, o ktorých sa rokuje na zasadnutí rady a pripravujú sa dokumenty (nariadenia, rozhodnutia, závery a pod.) ktoré sa následne schvaľujú na zasadnutí rady.
Zasadnutie pracovnej skupiny viedli predstavitelia dánskeho predsedníctva EÚ. Na prvom zasadnutí počas dánskeho predsedníctva boli predstavené jeho priority (návrh programu „Erasmus pre všetkých“- časť „Šport“, boj proti dopingu a manipulácii výsledkov športových zápasov a šport pre všetkých). Na úvod bol predložený plán zasadnutí pracovnej skupiny a ďalších podujatí v oblasti športu v gescii dánskeho predsedníctva. Okrem zasadnutí pracovnej skupiny sa uskutoční zasadnutie riaditeľov športu EÚ (31.5.-1.6.2012 Kodaň) a medzinárodná konferencia „Sportvision 2012: dobrovoľníctvo, doping vo fitnes, financovanie & zdravie v športe“ ( 19.-20.3.2012 Kodaň). Zasadnutie Rady EÚ pre vzdelávanie, mládež, kultúru a šport sa uskutoční od 10.-11.5.2012 v Bruseli.
Európska komisia stručne informovala o priebehu prvých zasadnutí novovytvorených expertných skupín EÚ, ktoré sa väčšinou uskutočnili v poslednom štvrťroku 2011. Posledné bolo zasadnutie expertnej skupiny EÚ „vzdelávanie a odborná príprava v športe“, ktoré sa zrealizovalo v januári 2012. Vo všetkých expertných skupinách sa uskutočnila voľba predsedov a schválené boli plány aktivít na ďalšie obdobie. Komisia zdôraznila, že aktívna účasť nominovaných expertov v činnosti skupín bude rozhodujúca pre naplnenie mandátu a cieľa stanovenom v Pracovnom pláne EÚ pre šport (2011-2014).

Návrh nariadenia Európskeho parlamentu a Rady, ktorým sa zriaďuje „Erasmus pre všetkých“ program Európskej únie pre vzdelávanie, odbornú prípravu, mládež a šport na roky 2014-2020

Na úvod pán Jordi Curell, riaditeľ pre medzinárodné vzťahy na Generálnom riaditeľstve Európskej komisie pre vzdelávanie a kultúru prezentoval hlavný cieľ a všeobecné charakteristiky návrhu programu „Erasmus pre všetkých“ s dôrazom na kapitolu o športe (Kapitola III). Vo svojom príhovore povedal, že zámerom programu „Erasmus pre všetkých“ je spojiť všetkých sedem existujúcich európskych programov zameraných na vzdelávanie, odbornú prípravu, mládež a šport a nahradiť ich jedným programom. Zvýšila by sa tak efektívnosť, zjednodušilo by sa predkladanie žiadostí a zároveň by sa obmedzila duplicita v rámci jednotlivých programov. Hlavným cieľom programu je zefektívniť investície do ľudí, ľudských zdrojov, ktoré  by podporili hospodársky rast a zabezpečili prosperitu. Program reflektuje  priority a ciele európskej stratégie „Európa 2020“, ale aj ďalších strategických dokumentov EÚ.
Európska komisia navrhuje v predmetnom programe zvýšiť rozpočet o približne 70 % v porovnaní so súčasným sedemročným rozpočtom, čím by sa v rokoch 2014-2020 pridelilo na tento program 19 mld. eur, pričom až dve tretiny finančných prostriedkov by sa mali použiť na štipendiá v oblasti mobility. Program Erasmus pre všetkých sa sústredí na pridanú hodnotu EÚ a systémový vplyv, pričom sa budú podporovať tri druhy činností: 
1. vzdelávacie príležitosti pre jednotlivcov tak v rámci EÚ, ako aj mimo nej; 
2. inštitucionálna spolupráca medzi vzdelávacími inštitúciami, mládežníckymi organizáciami, podnikmi, miestnymi a regionálnymi orgánmi a mimovládnymi organizáciami; 
3. reformy v členských štátoch, ktorých cieľom je modernizovať systémy vzdelávania a odbornej prípravy a podporovať inovácie, podnikateľstvo a zamestnanosť. 
	V kapitole III programu sa dva články vzťahujú na oblasť športu. K týmto článkom, ako aj k celkovému zameraniu programu v oblasti športu sa uskutočnila diskusia a predkladanie pripomienok predstaviteľov členských štátov. Následne tieto pripomienky a návrhy budú predložené aj písomne.
Bolo povedané, že program Erasmus pre všetkých bude poskytovať podporu pre tieto aktivity v oblasti športu:
-	nadnárodné projekty spolupráce
-	významné, nekomerčné európske športové podujatia
-	posilnenie základne pre vypracovanie politík v športe
-	budovanie kapacít v oblasti športu
-	dialóg s relevantnými európskymi partnermi v oblasti športu.
Ďalej, program sa sústredí na prioritné oblasti v športe (na základe dokumentu EÚ “Rozvíjanie európskeho rozmeru v športe”), ako sú: 
•	posilnenie dobrého riadenia v športe a vedomostnej bázy v športe, 
•	podpora zdraviu prospešných telesných aktivít, využívanie potenciálu športu pre posilnenie sociálnej inklúzie, 
•	podpora duálnej kariéry športovcov prostredníctvom efektívnej kombinácie procesu vzdelávania a športového tréningu, 
•	boj proti negatívnym javom, ktoré ohrozujú športový sektor, ako napr. doping, „match fixing“, násilie, rasizmus a intolerancia.
Subjekty, ktoré budú môcť využívať výhody tohto programu sú verejné inštitúcie a občianske združenia, ktoré sú aktívne a ktoré rozvíjajú „grassroot sport“
Na otázky ohľadom konkrétnej implementácie programu v oblasti športu pán Jordi Curell vysvetlil, že projekty v oblasti športu budú centrálne riadené z Bruselu, pričom sa budú využívať už existujúce štruktúry v rámci komitológie EÚ. Obsah a výzvy bude mať na starosti programový výbor komisie a priame spracovanie výziev a výsledkov projektov bude v kompetencii výkonnej agentúry Generálneho riaditeľstva Európskej komisie pre vzdelávanie a kultúru. Implementácia programov bude pravidelne kontrolovaná Radou EÚ, Európskym parlamentom a Dvorom audítorov. V oblasti vzdelávania, odbornej prípravy a mládeže aj naďalej budú pokračovať v existencii národné agentúry, ktoré majú na starosti projekty a mobility.

Doping v rekreačnom športe
Na zasadnutí pracovnej skupiny dánske predsedníctvo nastolilo problém užívania dopingu v rekreačnom športe, predovšetkým vo fitnes centrách. Podľa správy Európskej asociácie pre zdravie fitnes až 27, 7 % návštevníkov fitnes centier používa dopingové výživové doplnky (rôzne druhy stimulačných prostriedkov, anabolických steroidov a iných nepovolených látok), s cieľom rýchleho zvýšenia kondície a svalovej hmoty, čo môže mať pri pravidelnom používaní nebezpečné následky na ich zdravie. Zdôraznené bolo, že o tejto téme treba viacej hovoriť na verejných fórach, a vynakladať viacej podpory v boji proti užívaniu týchto zdraviu neprospešných, až nebezpečných látok zo strany členských  štátov. Predovšetkým, sústrediť sa na preventívne opatrenia, ako sú osvetové akcie, kampane a vzdelávanie v rámci športových klubov, ale aj na školách. Prítomní sa zhodli, že v tejto oblasti je nedostatok relevantných dát a vedeckých štúdií, ktoré by sa mohli využiť ako podklad pre nastavenie efektívnejšie opatrení v boji proti dopingu v tejto oblasti športu. Preto predsedajúci vyzval, aby členské štáty svojimi písomnými príspevkami prispeli k vypracovaniu ucelenejšieho dokumentu vo forme záverov, ktorý bude predložený na rokovaní Rady EÚ.

5. Stručné zhrnutie rokovania
Zámerom programu „Erasmus pre všetkých“ je spojiť všetkých sedem existujúcich európskych programov zameraných na vzdelávanie, odbornú prípravu, mládež a šport a nahradiť ich jedným programom. Zvýšila by sa tak efektívnosť, zjednodušilo by sa predkladanie žiadostí a zároveň by sa obmedzila duplicita v rámci jednotlivých programov. Hlavným cieľom programu je zefektívniť investície do ľudských zdrojov za účelom zvýšenia prosperity spoločného priestoru EÚ. Do programu je zahrnutá aj oblasť športu. V športe sú navrhnuté tieto prioritné oblasti: dobré riadenie v športe, zdraviu prospešné športové aktivity a šport ako nástroj sociálnej inklúzie, podpora duálnej kariéry športovcov a boj proti negatívnym javom v športe (doping, násilie na štadiónoch, manipulácia s výsledkami zápasov, rasizmus atď). V týchto  oblastiach bude EÚ podporovať centrálne riadené nadnárodné projekty, pre ktoré bude počas sedemročného obdobia alokovaných vyše 238 mil. Eur. 
V problematike užívania dopingu v rekreačnom športe je evidentný nedostatok dát a relevantnejších štúdií. Tento problém je spoločný pre všetky krajiny EÚ, kde existuje časť populácie, ktorá s cieľom rýchleho zvýšenia kondície a svalovej hmoty užíva rôzne dopingové látky.  Pravidelné používanie môže mať nebezpečné následky na ich zdravie, čoho by si všetci užívatelia mali byť vedomí. Zdôraznené bolo, že o tejto téme treba viacej hovoriť na verejných fórach, a vynakladať viacej podpory v boji proti užívaniu týchto zdraviu neprospešných, až nebezpečných látok. Predovšetkým, sa treba sústrediť na preventívne opatrenia, ako sú osvetové akcie, kampane a vzdelávanie v rámci športových klubov, ale aj na školách.

6. Závery a odporúčané závery 
Návrh programu „Erasmus pre všetkých“ bude predmetom pripomienkovania odbornej verejnosti, ako aj ministerstiev členských štátov, ktorí majú v zodpovednosti šport. Predloženie pripomienok k návrhu programu je stanovené do konca januára 2012, aby sa na nasledovnom zasadnutí pracovnej skupiny mohlo pracovať s upravenou verziou dokumentu.
K téme dopingu v rekreačnom športe sa členské štáty majú písomne vyjadriť taktiež v tomto termíne. Príspevky členských štátov sa využijú na prípravu záverov, ktoré budú predložené na májovom rokovaní Rady EÚ.

7. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje na rokovaní pracovnej skupiny v rámci športovej agendy EÚ a má takto možnosť ovplyvniť tvorbu športovej politiky na európskej a národnej úrovni. Zároveň, v spolupráci s predstaviteľmi Stáleho zastúpenia SR v Bruseli pripravuje podklady pre ministra na rokovania Rady EÚ v rámci agendy „Šport“. Počas rokovaní boli získané informácie, ktoré budú využité pri tvorbe koncepcií a aktualizácii programu rozvoja športu.

8. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 27.01.2012
		
Správu vypracovala: Mgr. Lýdia Babiaková 			

Správu schválili: 

Ladislav Križan, PhD.- GRS   ..............................................     

Ing. Elena Malíková – RO  ..................................................